รีดภาษีผู้ผลิตชิ้นส่วน-ประกันโปะรถคันแรก
คลัง สั่งรีดภาษีธุรกิจเอี่ยวรถคันแรก ทั้งผู้ผลิตชิ้นส่วนและประกัน หวังได้เงินโปะคืนปีหน้า
18 ธ.ค. 2555

คลัง สั่งรีดภาษีธุรกิจเอี่ยวรถคันแรก ทั้งผู้ผลิตชิ้นส่วนและประกัน หวังได้เงินโปะคืนปีหน้า
นายรังสรรค์ ศรีวรศาสตร์ รองปลัดกระทรวงการคลัง ด้านการจัดเก็บรายได้ กล่าวว่า ได้สั่งให้กรมสรรพากรเก็บภาษีกับผู้ประกอบการรถยนต์ ผู้ประกอบการชิ้นส่วนรถยนต์ทั้งหมด และบริษัทประกันภัยรถยนต์ เนื่องจากคาดว่าจะมีรายได้และกำไรเพิ่มขึ้นอย่างมากจากนโยบายรถคันแรกของรัฐบาลที่มียอดใช้สิทธิถึง 1 ล้านคัน เพิ่มจากที่ประเมินไว้ว่าจะมียอดใช้สิทธิประมาณ 8 แสนคันเท่านั้น
นายรังสรรค์ กล่าวว่า อุตสาหกรรมรถยนต์มีผู้ประกอบการชิ้นส่วนที่เกี่ยวข้องจำนวนมาก เมื่อการผลิตรถยนต์ขยายตัวอย่างก้าวกระโดด ทำให้บริษัทที่เกี่ยวข้องมีรายได้เพิ่มขึ้นตามไปด้วย จึงได้ขอให้กรมสรรพากรประเมินการเก็บภาษีผู้ประกอบการในอุตสาหกรรมนี้เป็นพิเศษ 
นอกจากนี้ ผู้ประกอบการประกันภัยรถยนต์ก็ได้รับประโยชน์จากนโยบายรถคันแรก เพราะส่วนใหญ่เป็นการซื้อแบบเงินผ่อน ทำให้ต้องมีการทำประกันภัยชั้น 1 บริษัทประกันจึงมีรายได้และกำไรต้องเสียภาษีมากขึ้นเช่นกัน
นายรังสรรค์ ยืนยันว่ารัฐจะจัดสรรเงินงบประมาณคืนให้ผู้ซื้อรถทั้งหมดตามที่ประกาศไว้ แม้จะมีผู้ใช้สิทธิรถคันแรกถึง 1 ล้านคัน ใช้เงินคืนประมาณ 6 หมื่นล้านบาท แต่ก็น้อยกว่ารายได้ที่รัฐบาลเก็บภาษีได้ เพราะรัฐบาลคืนเงินให้ผู้ซื้อรถเฉพาะในส่วนของภาษีสรรพสามิตไม่เกิน 1 แสนบาท แต่รัฐบาลยังมีภาษีที่เก็บได้จากส่วนอื่น ไม่ว่าจะเป็นภาษีมูลค่าเพิ่ม ภาษีนิติบุคคล ที่เก็บได้เพิ่มขึ้น 
“นโยบายรถคันแรก รัฐบาลไม่ขาดทุน แต่มีกำไร และหลังปิดการใช้สิทธิ จะให้ทุกกรมประเมินภาษีที่เก็บได้เพิ่มขึ้นจากนโยบายรถคันแรก เพื่อรายงานให้ฝ่ายนโยบายทราบต่อไปว่า นโยบายนี้เดินมาถูกทางหรือไม่” นายรังสรรค์ กล่าว